סמסונג גלקסי S23

**סמסונג גלקסי S23** היא סדרת טלפונים חכמים מבוססי אנדרואיד שתוכננה, פותחה, משווקת ומיוצרת על ידי סמסונג אלקטרוניקה כחלק מסדרת הדגל של סמסונג, גלקסי S. סדרת S23 הוכרזה לראשונה באירוע Galaxy Unpacked שהתקיים ב-1 בפברואר 2023, ויצאה לאור לשוק ב-17 בפברואר. הסדרה מהווה סדרת המשך לסדרת מכשירי הגלקסי S22.

## דגמים
עם יציאתה, כללה הסדרה 3 מכשירים, בעלי אותן מוסכמות שיום וגודלי מסך כמו סדרת ה-S22. המכשיר הבסיסי, גלקסי S23, מגיע עם מסך בגודל 6.1" עם קצב רענון דינאמי של בין 48 הרץ ל-120 הרץ, זיכרון RAM בגודל של 8GB, ונפח אכסון שנע בין 128GB ל-512GB. דגם הגלקסי S23+ מגיע עם מסך גדול יותר בגודל 6.6", נפח אכסון שמתחיל ב-256GB, וסוללה בקיבולת גדולה יותר ובעלת קצב טעינה מהיר יותר. המכשיר המתקדם ביותר (והיקר ביותר) של הסדרה, גלקסי S23 אולטרה, מגיע עם מסך מלבני קמור בשוליו בגודל 6.8", בין 8 GB ל-12 GB של זיכרון RAM, נפח אכסון שנע בין 256GB ל-1TB, ובעל קיבולת הסוללה הגדולה ביותר מבין יתר מכשירי הסדרה. בדומה לגלקסי S22 אולטרה, גם פלאפון זה מגיע עם העט הדיגיטלי S Pen.

כל הדגמים בסדרה מגיעים עם 4 צבעים סטנדרטיים: קרם, לבנדר, ירוק (למעשה ירוק-חום), ו"שחור פנטום". בנוסף לכך, המכשיר זמין גם בצבעי "גרפיט" ו"לימון" (ובדגם האולטרה, גם בכחול ובאדום) באופן בלעדי למזמינים מהחנות האינטרנטית של סמסונג.

באוקטובר 2023 יצא לאור דגם הגלקסי S23 FE (Fan edition), זהה במראהו ל-S23 הרגיל וכולל קיבולת סוללה גבוהה יותר ומעבד חסכוני יותר בחשמל.

## מפרט טכני
### ערכת שבבים
בניגוד ל-S22, שיצא לאור באזורים מסוימים בעולם (אירופה, חלק מאפריקה ואמריקה הלטינית) עם ערכת השבבים Exynos של סמסונג, מכשירי ה-S23 מגיעים כולם (פרט ל-FE) עם ערכת השבבים Snapdragon 8 Gen 2 for Galaxy מבית קוואלקום. ערכת השבבים כוללת מעבד מתומן ליבות מדגם ARM Cortex-X3 בתדרים משתנים בהתאם לדגם, במעבד גרפי Adreno 740, ובמודם Qualcomm X70. ערכת השבבים פותחה במיוחד עבור סמסונג, וההבדל בינה לבין ה-Snapdragon 8 Gen 2 הרגיל הוא בכך שתדר הבסיס של המעבד הומהר ל-3.36GHz (במקום 3.2), והתדר של המעבד הגרפי הומהר מ-680MHz ל-719MHz.

### מסך
המכשירים בסדרה מגיעים עם מסך "Dynamic AMOLED 2X" עם תמיכה ב-HDR10+ ובטכנולוגיית מיפוי גוונים דינמי . כל הדגמים מגיעים עם חיישן טביעות אצבע על המסך.

### מצלמות
דגמי הגלקסי S23 ו־S23+ מגיעים עם מצלמה בחיישן רחב עם 50 מגה פיקסל, מצלמת טלפוטו עם חיישן 10 מגה פיקסל, ומצלמה אולטרה-רחבה עם חיישן 12 מגה פיקסל. דגם ה-S23 אולטרה מגיע עם חיישן רחב 200MP, שתי מצלמות טלפוטו עם חיישן 10 מגה פיקסל כל אחת, ומצלמה אולטרה-רחבה עם חיישן 12 מגה פיקסל. כל הדגמים מגיעים עם מצלמת סלפי בחיישן 12 מגה פיקסל.

### קישוריות
כל הדגמים תומכים בקישוריות סלולרית 5G מסוג SA/NSA/Sub6, בקישוריות Wi-Fi מסוג 6E, ובבלוטות' גרסה 5.3.

### זיכרון ואכסון
דגם ה-S23 מגיע עם זיכרון RAM בגודל 8GB מסוג LPDDR5X SDRAM, ונפחי אכסון של 128, 256, ובאזורים מסוימים גם עם 512 ג'יגה בייט. דגם ה-S23+ מגיע עם זיכרון RAM בגודל 8GB ונפחי אכסון של 256 ו-512GB. דגם ה-S23 אולטרה מגיע עם נפחי זיכרון RAM של 8 ו-12GB ונפחי אכסון של 256, 512 ו-1024GB (1TB).

דגם ה-128GB של ה-S23 הרגיל תומך בתקן Universal Flash Storage בגרסה 3.1, ואילו יתר הדגמים תומכים בגרסה 4.0 הנחשבת למהירה ויעילה יותר.

### סוללה
דגמי ה-S23, ה-S23+ וה-S23 אולטרה מגיעים עם סוללות בקיבולת של 3900, 4700 ו-5000 מיליאמפר לשעה בהתאמה. דגם ה-FE מגיע עם סוללה בקיבולת 4500 מיליאמפר לשעה.

דגם ה-S23 תומך בטעינה מבוססת שקע USB type C בהספק של עד 25 ואט, בעוד שדגמי ה-S23+ וה-S23 אולטרה תומכים בטעינה של עד 45W בטכנולוגיה אותה סמסונג כינתה "Super Fast Charging 2.0". בנוסף לכך, כלל הדגמים תומכים בטעינה אלחוטית בטכנולוגיית Qi בהספק של עד 15W. יתר על כן, הפלאפון יכול להשתמש בקיבולת הסוללה שלו כדי להטעין בעצמו מכשירים אחרים תומכי Qi (טכנולוגיה אותה סמסונג מכנה "Wireless PowerShare"), בהספק מקסימלי של 4.5W.

### מערכת הפעלה
דגמי ה-S23 יצאו לאור לראשונה עם מערכת ההפעלה אנדרואיד 13 עם ממשק המשתמש One UI 5.1 מבית סמסונג. המכשירים מגיעים עם מערכת האבטחה Samsung Knox.

סמסונג הכריזה כי תמשיך לתמוך במכשיריה במשך שנים לאחר השחרור, עם תכנון לשחרור עדכוני מערכת הפעלה משמעותיים למסגרת זמן של 4 שנים ועדכוני אבטחה למשך 5 שנים. גרסה 14 של אנדרואיד, הכוללת את ממשק המשתמש One UI 6, יצאה לאור במהלך נובמבר 2023.

## מחלוקות
### שערוריית הבינה המלאכותית
ב-10 במרץ, משתמש באתר הפורומים רדיט גילה כי סמסונג השתמשה בבינה מלאכותית על מנת "לשפר" את הירח בתמונות בהם מצולם הירח, ברמה בה הירח נראה מזויף ולא טבעי, תוך שימוש בתכונת ה-Scene Optimizer של המצלמה שהוצגה עוד בדגמי S10.

בתגובה, שחררה סמסונג מאמר בו פירטה שבתהליך שיפור התמונות מעורב לא רק ה-Scene Optimizer אלא מספר אלגוריתמי עיבוד תמונה מרובה פריימים, וביניהם "AI Deep Learning" ו-"Super Resolution". 

## קישורים חיצוניים
* 

* Samsung Galaxy S23 Ultra – אתר רשמי
* Samsung Galaxy S23 FE – אתר רשמי

## הערות שוליים

S23
קטגוריה:טלפונים סלולריים של סמסונג
קטגוריה:מכשירי אנדרואיד
קטגוריה:מכשירים שהושקו ב-2023